Anders – Scope Magazine
By Deur Dewald Mare
ANDERS is beslis anders.
Twee splinternuwe Ghoema-musiektoekennings en 'n nuwe album wat binnekort verskyn, sit die alombekende musiekduo Anders op die voorgrond van die Afrikaanse gospelmusiekbedryf. Hierdie getroude paartjie, Lindi en Wynand Delport, het verseker 'n unieke gawe ontvang om deur musiek en hulle menswees, eer aan God te bring en Sy Vaderhart aan die wêreld te openbaar.
Om die unieke musiek en suksesstorie te verstaan, word daar gekyk na die fondasies waarop Wynand en Lindi hulle lewens bou. Die paartjie is al sedert 2007 getroud en hul huwelik is gevestig op wedersydse respek en beginsels vanuit die Woord. Vir hulle is hierdie van die kern fondasies wat in enige liefdesverhouding behoort te wees.
Alles wat hierdie diverse duo glo, kom na vore in hul musiek.
Wynand probeer die liefde wat hy vir sy dogtertjie het beskryf en vergelyk dit met die liefde van God. Hy sê die opoffering wat ons Hemelse Vader moes maak, deur Sy eie seun te stuur om die mensdom te red, is alreeds iets wat mens nie kan begryp nie. Na hierdie ongelooflike liefdesdaad is daar steeds mense wat teen Hom kies. Die hartseer, teleurstelling en oneindige liefde van die Vader in hierdie verband, is vir dié twee iets wat hulle eers kon begin begryp nadat hulle self ouers geword het.
Identiteit is iets wat hulle hoog op die prys stel. "Wees jouself, al dink ander mense jy is weird. Op die einde van die dag gaan jy by die regte mense uitkom wat jou gaan aanvaar vir wie jy is." 'n Kort les wat Lindi uit haar lewe deel is dat mens nie jouself moet probeer verander om iewers in te pas nie. Haar raad aan meisies is dat jy die lewe en jou liggaam baie meer moet geniet. Mens moet tevrede wees met wie jy is en hoe jy lyk. Sy voel baie sterk daaroor dat dames oor die algemeen te hard op hulself is en dat vrouens trots moet wees op hoe hulle lyk en wie hulle is.
Alles wat hierdie diverse duo glo, kom na vore in hul musiek. Om God te aanbid is 'n leefstyl en daarom is elke liedjie, Christelik of nie, 'n manier hoe hulle God verheerlik. Alhoewel hulle dit baie meer geniet om gospelmusiek te skep, is hulle sekulêre musiek nie iets om te onderskat nie. Hulle lewens spreek van God se liefde en daardie goue draadjie vleg deur elkeen van hulle albums. Daar is nie 'n wenresep nie maar wanneer hulle gospelmusiek skryf, kom dit somtyds makliker juis omdat dit deur die Heilige Gees geïnspireer word. "Wanneer jou musiek eg is, dan sien mense dit raak en dan sal hulle daarvan hou." Dit is waaraan hulle vashou en dít is hoe hulle musiek maak.
'n Mens word onmiddellik gevul met opgewondheid vir hul nuwe album. Eg aan hulle identiteit, eg aan hulle liefde vir God en eg aan die tipe musiek wat hulle skep, is daar verseker plek vir hierdie album op die mark. Hoekom die naam Anders? Omdat God ons roep daartoe in 1 Petrus 1:16, "Wees anders, want Ek is anders."